
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595



Р Е Ш Е Н И Е  
№  РС-371-22-090


Днес, 23.09.2022 г. в град София, Комисията за противодействие на корупцията и за отнемане на незаконно придобитото имущество, в състав:

Заместник - председател: Антон Славчев
Член: Антоанета Цонкова
Член: Пламен Йоцов

У С Т А Н О В И:


Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-147 от 04.05.2022 г. на Комисията за противодействие на корупцията и за отнемане на незаконно придобитото имущество (КПКОНПИ) по сигнал с рег. № ЦУ01/С-371/26.04.2022 г.
Сигналът е против проф. д-р Карен Джамбазов – изпълнителен директор на Университетска многопрофилна болница за активно лечение „С. Г.“ ЕАД – П. с ЕИК *********.
По същество в сигнала се твърди, че в периода 2018 – 2021 г. умишлено не е назначаван началник на Отделение по образна диагностика към УМБАЛ „С. Г.“ ЕАД- П., поради вероятност от попадане в хипотеза на конфликт на интереси за  д-р Джамбазов във връзка с назначаването на д-р Н. Т. – лекар в същото отделение към горепосочения времеви интервал. Твърди се още, че с цел избягване конфликт на интереси, на основание допълнително споразумение с № 433/04.06.2018 г., временно, но за срок от 3 години, за началник на отделението е назначен д-р А. Д. Със заповед № ****/31.03.2021 г. на проф. А. У. бил обявен конкурс за заемане на длъжността „началник“ на 14 отделения при УМБАЛ „С. Г.“ ЕАД, в това число и на Отделение по образна диагностика. Посочва се, че считано от 14.05.2021 г., въз основа сключено споразумение с № 233 и след проведен конкурс от същата дата, д-р Н. Т. изпълнява длъжността „началник“ на Отделение по образна диагностика към УМБАЛ „С. Г.“ ЕАД - П. 
Към сигнала не са приложени доказателства.

С оглед твърденията в сигнала, Комисията е изискала и събрала следните доказателства: писмо с вх. № ЦУ01-3553#1/25.05.2022 г. с приложени – Допълнително споразумение № ***/04.06.2018 г. към трудов договор № **/ 01.08.1989 г. на д-р А. Д., Заповед № ***/31.03.2021 г., копие от публикация във в-к „М.“ от 06.04.2021 г., Заявление за участие в конкурс от доц. д-р Н. Т. с приложени документи и вх. № 4371/29.04.2021 г., Заявление за участие в конкурс от д-р А. Д. с приложени документи и вх. № ****/05.05.2021 г., Заповед № ***/02.04.2021 г., Протокол от 10.05.2021 г., копия от уведомления от 11.05.2021 г. на д-р А. Д. и на доц. д-р Н. Т. за провеждане на конкурс, Заповед № ***-*/02.04.2021 г., Заповед №***-*/ 10.05.2021 г., Протокол от 14.05.2021 г., Съобщение до доц. д-р Н. Т. с изх. № 4745-1/14.05.2021 г., Протокол № **/29.03.2021 г. на Съвета на директорите на УМБАЛ „С. Г.“ ЕАД – П.; писмо с вх. № ЦУ01-3553#4/22.08.2022 г. с приложено копие от споразумение № ***/ 14.05.2021 г. с доц. д-р Н. Т.; писмо с вх. № ЦУ01-3553#6/31.08.2022 г. с приложена докладна записка за проведени оперативно-издирвателни мероприятия (ОИМ) при Второ районно управление към Областна дирекция (ОД) на Министерство на вътрешните работи (МВР) – П.; писмо с вх. № ЦУ01-3553#8/12.09.2022 г. с приложена докладна записка за извършена проверка от Първо районно управление към ОД на МВР – П.; писмо с вх. № ЦУ01-3553#7/02.09.2022 г. с приложени – Договор № РД-**-***/19.04.2021 г. за възлагане управлението на УМБАЛ „С. Г.“ ЕАД – П., Протокол № **/20.04.2021 г. от заседание на Съвета на директорите на УМБАЛ „С. Г.“ ЕАД – П., Споразумение № ***/01.11.2018 г. за назначаване на проф. д-р А. У. на длъжност „Началник на Втора клиника по хирургия“ към УМБАЛ „С. Г.“ ЕАД – П., Протокол № 15/22.04.2021 г. от заседание на Съвета на директорите на УМБАЛ „С. Г.“ ЕАД – П. за заместване на изпълнителния директор на същата по време на платен годишен отпуск, Заявление от 27.04.2021 г. на д-р Карен Джамбазов за разрешение за ползване на платен годишен отпуск, Протокол № РД-**-***/29.04.2021 г. на едноличния собственик на капитала на УМБАЛ „С. Г.“ ЕАД – П. за разрешаване за ползване на платен годишен отпуск на изпълнителния директор  проф. д-р Карен Джамбазов.
Служебно е направена справка в Търговски регистър и регистър на юридическите лица с нестопанска цел (ТРРЮЛНЦ), както и в НБД „Население.

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от физическо лице, идентифицирано по чл. 48, ал. 1 от ЗПКОНПИ.
От служебно направената справка в ТРРЮЛНЦ се установи, че УМБАЛ „С. Г.“ ЕАД – П. с ЕИК ********* и с едноличен собственик на капитала МЗ, ЕИК *********, има Съвет на директорите в следния състав: Карен Джамбазов, А. П. У., И. М. Со., като проф. д-р Карен Джамбазов е изпълнителен директор на същата.
От служебно направената справка в НБД „Население“ за Карен Джамбазов с ЕГН ********** се установи, че същият е разведен, считано от 13.08.2020 г., с решение за развод № 1620 по описа на Районен съд – П. От справката се установи още, че лицето е с постоянен и настоящ адрес в гр. К., ул. „Л.“ № *. 
От служебно направената справка в НБД „Население“ за Н. И. Т. с ЕГН ********** се установи, че същата е разведена, считано от 13.08.2020 г., с решение за развод № **** по описа на Районен съд – П. От справката се установи още, че лицето е с постоянен и настоящ адрес в гр. П., ул. „В.“ № *.
От приложени докладни записки за проведени ОИМ при Второ районно и при Първо районно управление към ОД на МВР – П., досежно поискана от Комисията информация налице ли е съвместно съжителство между лицата Карен Джамбазов и Н. Т. в периода от 13.08.2020 г. /датата на постановяване решението за развод/ до датата на изходиране на писмото, се установява, че индиции за такова няма.
От протокол № ** от 22.04.2021 г. е видно, че Съветът на директорите на УМБАЛ „С. Г.“ ЕАД – П. с необходимия кворум е взел валидно решение за времето на отсъствие на изпълнителния директор в рамките на 5 (пет) работни дни, от 10.05.2021 г. до 14.05.2021 г. включително, последният да бъде заместван от от проф. д-р А. У. – заместник-председател на Съвета на директорите на УМБАЛ „С. Г.“ ЕАД –П.
Видно от протокол № РД-**-***/ 29.04.2021 г. на едноличния собственик на капитала на УМБАЛ „С. Г.“ ЕАД – П., заместващият министъра на здравеопазването, главен секретар при МЗ разрешава на изпълнителния директор на лечебното заведение използването на платен годишен отпуск в размер на 5 (пет) работни дни, считано от 10.05.2022 г. до 14.05.2022 г. включително.
От приложения от изпълнителния директор на УМБАЛ „С. Г.“ ЕАД – П., проф. д-р Карен Джамбазов, протокол от 14.05.2021  г. от проведен конкурс е видно, че последният е спечелен от доц. д-р Николета Иванова Трайкова.
От приложено споразумение № ***/ 14.05.2021 г. се установява, че въз основа спечеления конкурс, последната е назначена на длъжност „началник“ на Отделение по образна диагностика към УМБАЛ „С. Г.“ ЕАД – П. От горепосоченото споразумение се установява, че същото е  подписано от проф. д-р А. У.

Въз основа на така изяснената фактическа обстановка, Комисията установи  следното от правна страна:

За да е осъществен конфликт на интереси по смисъла на чл. 52 от ЗПКОНПИ, следва да са кумулативно налични три предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията, или задълженията му по служба, както и упражнено властническо правомощие, повлияно от частния интерес.
Легалните дефиниции на понятията „частен интерес“ и „облага“ се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Съгласно чл. 9, ал. 3 от Закона за лечебните заведения университетските болници са многопрофилни или специализирани, определени от Министерския съвет. На 3 октомври 2000 г. лечебното заведение е регистрирано във Фирмено отделение на Пловдивския окръжен съд, по ф. д. № 4032/ 2000 г. по описа на съда, с наименованието Многопрофилна болница за активно лечение „С. Г.” ЕАД. От този момент и до днес принципал на държавното лечебно заведение е министърът на здравеопазването, който упражнява правата на държавата в дружеството. В този ред на мисли – УМБАЛ „С. Г.“ ЕАД – П. е лечебно заведение за болнична помощ, което се финансира от държавния бюджет. Дружеството има сключен договор с Национална здравноосигурителна каса (НЗОК).
УМБАЛ „С. Г.“ ЕАД – П. е еднолично акционерно дружество, в което държавата, в лицето на МЗ, притежава 100% от капитала. Същото се явява държавно лечебно заведение – търговско дружество по смисъла на Търговския закон и §1, т.2 от Допълнителните разпоредби на Закона за лечебните заведения, а като такова се управлява и представлява от ръководни органи - Съвет на директорите и изпълнителен директор. Функциите на последния към момента изпълнява проф. д-р Карен Джамбазов, чийто мандат изтича на 21.04.2024 г., 3 г. след вписването му в ТРРЮЛНЦ.
Горното налага извода, че в качеството си на изпълнителен директор на УМБАЛ „С. Г.“ ЕАД – П., проф. д-р Карен Джамбазов е лице, заемащо висша публична длъжност по смисъла на чл.6, ал.1, т.46 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ.  
От направената справка в НБД „Население“ се установява, че считано от 13.08.2020 г. Карен Джамбазов и Н. Т. са разведени, което обуславя липсата на свързаност помежду им след тази дата.
От събраните по преписката доказателства не се установи същите да живеят на съпружески начала, което също изключва свързаност помежду им по см. на §1, т.15, б. „а“ от ДР на ЗПКОНПИ.
От протокол № РД-16-323/ 29.04.2021 г. на едноличния собственик на капитала на УМБАЛ „С. Г.“ ЕАД – П. изрично се удостоверява, че на изпълнителния директор на лечебното заведение е разрешено използването на платен годишен отпуск в размер на 5 (пет) работни дни, считано от 10.05.2022 г. до 14.05.2022 г. включително.
Съгласно чл. 69 от Закона за лечебните заведения управителните органи на лечебното заведение ръководят и отговарят за цялостната му дейност. Управителите, респективно изпълнителните директори, на лечебното заведение управляват и представляват същото пред трети лица. Изпълнителният директор е работодател на всички, работещи в лечебното заведение, като същият подписва заповеди, договори, споразумения и т.н.
От протокол № 15 от 22.04.2021 г. изрично се удостоверява, че Съветът на директорите на УМБАЛ „С. Г.“ ЕАД – П. с необходимия кворум е взел валидно решение за времето на отсъствие на изпълнителния директор в рамките на 5 (пет) работни дни, от 10.05.2021 г. до 14.05.2021 г. включително, последният да бъде заместван от проф. д-р А. У. – заместник-председател на Съвета на директорите на УМБАЛ „С. Г.“ ЕАД –П.
От горепосочения протокол е видно още, че проф. д-р А. У., в качеството си на заместващ изпълнителния директор на УМБАЛ „С. Г.“ ЕАД – П., има всички права и задължения, прилежащи към съответната длъжност, с изключение на правото да подписва документи като възложител по Закона за обществените поръчки.
От споразумение № 233/ 14.05.2021 г., с което въз основа спечелен конкурс доц. д-р Н. И. Т. е назначена на длъжност „началник“ на Отделение по образна диагностика към УМБАЛ „С. Г.“ ЕАД – П., се удостоверява, че същото е подписано от проф. д-р А. У., в качеството му на заместващ изпълнителния директор на УМБАЛ „С. Г.“ ЕАД – П. – проф. д-р Карен Джамбазов.
Горното налага извода, че липсва упражнено правомощие по служба от страна на проф. д-р Карен Джамбазов в качеството му на изпълнителен директор на УМБАЛ „С. Г.“ ЕАД – П. и лице, заемащо висша публична длъжност по см. на чл.6, ал.1, т.46 от ЗПКОНПИ, във връзка с назначаването на доц. д-р Н. И. Т. за началник на Отделение по образна диагностика към същото лечебно заведение.
От изложеното следва, че е налице една от предпоставките от общия състав на конфликт на интереси по отношение на проф. д-р Карен Джамбазов, в качеството му на изпълнителен директор на УМБАЛ „С. Г.“ ЕАД – П., а именно лице, заемащо висша публична длъжност. Не са налице упражнени от лицето правомощия по служба и частен интерес от упражнените правомощия. Липсата на който и да е елемент от общия състав на конфликта на интерес, съгласно чл.52 от ЗПКОНПИ, води до липсата на конфликт на интереси.
Водена от горното и на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество
 
Р Е Ш И:

НЕ УСТАНОВЯВА конфликт на интереси по отношение на проф. д-р Карен Джамбазов с ЕГН **********, в качеството му на изпълнителен директор на УМБАЛ „С. Г.“ ЕАД – П. и лице, заемащо висша публична длъжност по смисъла на чл. 6, ал.1, т.46 от ЗПКОНПИ, поради липса на упражнени правомощия по служба, касаещи назначаването на доц. д-р Н. И. Т. за началник на Отделение по образна диагностика към УМБАЛ „С.Г.“ ЕАД – П.

Препис от решението да се изпрати на проф. д-р Карен Джамбазов, изпълнителен директор на УМБАЛ „С. Г.“ ЕАД – П., на основание чл. 75, т. 1 от ЗПКОНПИ.  
Препис от решението да се изпрати на Окръжна прокуратура – П., с оглед преценка за реализиране на правомощията по чл. 76, ал. 2 от ЗПКОНПИ.


КОМИСИЯ:

ЗАМЕСТНИК - ПРЕДСЕДАТЕЛ:…..…П…....…/АНТОН СЛАВЧЕВ/

ЧЛЕН:……………П……………............./АНТОАНЕТА ЦОНКОВА/

ЧЛЕН:……………П……..……….……../ПЛАМЕН ЙОЦОВ/

